
Удэзыхьэх гъэлъэгъуэныгъэ
Адыгей. Республикэм и Сурэт галереем къыщызэIуахащ зи Хэку къэзыгъэзэжам и махуэм теухуа гъэлъэгъуэныгъэ.
Галереем и гъэтIылъыгъэхэм щыщ лэжьыгъэ 40 утыку кърахьащ. Ахэр теухащ ХIХ лIэщIыгъуэм екIуэкIа Кавказ зауэм и тхыдэм, Кавказ Ищхъэрэм и лъэпкъ щэнхабзэм, абы и щIыуэпсымрэ и цIыхухэмрэ.
Ягъэлъагъуэ Адыгейм, Къэбэрдей-Балъкъэрым, Къэрэшей-Шэрджэсым, Краснодар, Ставрополь крайхэм, Осетие Ищхъэрэ-Аланием я сурэтыщIхэм я IэдакъэщIэкIхэр.
Уэм кърикIуахэщIыныгъэ
Адыгейм къыщеха уэм и «Радуга» теплицэ IуэхущIапIэ иным хэщIыныгъэшхуэ иритащ, гектари 6-м нэблагъэ зэтрикъутащ.
«Радуга»-м и унафэщI Джарымокъуэ Хъызыр зэрыжиIамкIэ, хэщIыныгъэр зыхуэдизыр наIуэ щыхъунур нэхъ гувауэщ. Иджыпсту нэхъыщхьэр абдж къутахуэхэр зэщIэкъуэжынырщ, ахэр зыми зэран хуэмыхъун хуэдэу. «Iэмал зэриIэкIэ теплицэр псынщIэу зэфIэдгъэувэжынущ, — къыхигъэщащ унафэщIым.
Зыщ мы Iуэхум узыщыгуфIыкIыну хэлъыр: теплицэм щагъэкIар кърахьэлIэжауэ, щIыр щIэуэ хасэнум хуагъэхьэзыру арат.
Мейкъуапэ район администрацэм и Iэтащхьэм и къуэдзэ Пономарёв Андрей щыгъуазэ дызэрищIамкIэ, уэм и зэран екIащ Тульскэ, Побединскэ, Краснооктябрьскэ, Кировскэ къуажэхэм.
Гъавэр Iуахыж
Къэрэшей-Шэрджэс. Республикэм хьэцэпэцэмрэ джэшхэкIхэмрэ щыIуахыжынущ гектар 23512-м.
МэкъумэшыщIэхэм гектар 7033-м хьэцэпэцэр къыщызэщIакъуэжащ, дэтхэнэми центнер 34,2-рэ хуэзэу. Ехьэжьауэ гъавэр къыщрахьэлIэж республикэм и Адыгэ-Хьэблэ, Нэгъуей, Прикубань, Хьэбэз, Абазэ, Инжыдж районхэм.
Фестивалым зыхуагъэхьэзыр
Къэрэшей-Шэрджэсым и Домбай зыгъэпсэхупIэм шыщхьэуIум и 12-м къыщызэIуахынущ «Кавказым и тыгъэхэр» фестивалыр.
Абы щагъэлъэгъуэнущ республикэм щагъэхьэзыр ерыскъыхэкIхэр. ХьэщIэхэм зыIуагъэхуэфынущ губгъуэ шей, варенэ, нэгъуэщIхэри.
Фестивалым кърихьэлIэнухэм я нэгу зрагъэужьынущ республикэм и къэфакIуэхэмрэ уэрэджыIакIуэхэмрэ. КъШР-м и цIыху IэпщIэлъапщIэхэм мастер-классхэр ирагъэкIуэкIынущ икIи гупыж зыщIхэм езыхэм я IэкIэ саугъэт гъэщIэгъуэнхэр ящIыну Iэмал яIэнущ.
УЭРДОКЪУЭ Женя.
